Luister: Bekendes se binnekamers blootgelê in nuwe dokkieReynardt Hugo en Dirk van der Westhuizen op die stel van ‘Net mens’. (Foto: kykNET) ŉ Splinternuwe dokumentêre reeks getiteld Net Mens begin eersdaags op die kassie wys. Dié reeks bied ’n sensitiewe dog eerlike blik op die lewe van agt Suid-Afrikaanse bekendes – van hul grootwordjare tot die kruin van ’n loopbaan; die moeilike tye, die goeie tye en suksesse, asook die opspraakwekkende oomblikke wat voorblaaie gehaal het. Net Mens fokus op Kurt Darren, Kim Cloete, Dirk van der Westhuizen, Elandré, Cindy Swanepoel, Refentse, Hykie Berg en Early B. Die reeks van agt episodes is die geesteskind van Binnelanders-akteur Reynardt Hugo, wat sy rol volstaan as Net Mens se vervaardiger en regisseur. “Hierdie agt wonderlike stories wat vertel word, is elkeen uniek en ek is só bevoorreg dat hierdie mense my vertrou het om hul stories te vertel,” sê Reynardt. “In ’n wêreld waar blitssukses en instant gratification opgehemel word, het ek besef die werklike lewe gaan oor méér as dit. Dit gaan oor die feilbare mens, betekenisvolle verhoudings en om vir mekaar te luister,” sê Reynardt, wat met Net Mens sy eerste treë agter die skerms gee. Die reeks ondersoek wie die kunstenaars buite die kollig is, het Reynardt vroeër in Maroela Media se ateljee gesê. “Wie is hulle as hulle by die huis is?” Die eerste vier episodes word vanaf Sondag 22 Januarie om 20:00 op kykNET (DStv-kanaal 144) as deel een uitgesaai, en die ander vier episodes sal in April as deel twee uitgesaai word.